
Betegtájékoztató: Információk a felhasználó számára
Algopyrin 500 mg/ml belsőleges oldatos cseppek
metamizol-nátrium-monohidrát
Az Algopyrin cseppek kórosan alacsony fehérvérsejtszámot (agranulocitózist) okozhat, ami súlyos és életveszélyes fertőzésekhez vezethet (lásd 4. pont).

Azonnal hagyja abba a gyógyszer alkalmazását és forduljon orvoshoz, ha a következő tünetek bármelyikét észleli: láz, hidegrázás, torokfájás és fájdalmas sebek az orrban, a szájban, a torokban, vagy a nemi szerveken, vagy a végbéltájékon.

Ha Önnél korábban már előfordult metamizol vagy ehhez hasonló gyógyszerek alkalmazása miatt agranulocitózis, soha többé nem alkalmazhatja ezt a gyógyszert (lásd 2. pont).
Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően szedje.
· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További információkért vagy tanácsért forduljon gyógyszerészéhez.

· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
· Feltétlenül tájékoztassa kezelőorvosát, ha tünetei 3 napon belül nem enyhülnek, vagy éppen súlyosbodnak.

A betegtájékoztató tartalma:

1.
Milyen típusú gyógyszer az Algopyrin 500 mg/ml belsőleges oldatos cseppek (a továbbiakban Algopyrin cseppek) és milyen betegségek esetén alkalmazható?

2.
Tudnivalók az Algopyrin cseppek alkalmazása előtt

3.
Hogyan kell alkalmazni az Algopyrin cseppeket ?

4.
Lehetséges mellékhatások

5
Hogyan kell az Algopyrin cseppeket tárolni?

6.
A csomagolás tartalma és egyéb információk

1.
Milyen típusú gyógyszer az Algopyrin cseppek és milyen betegségek esetén alkalmazható?

Az Algopyrin cseppek hatóanyaga a metamizol-nátrium. Az Algopyrin cseppek fájdalomcsillapító és lázcsillapító gyógyszer gyermekeknek, serdülőknek és felnőtteknek, amely az alábbi esetekben javallott:
-
sérülések vagy műtétek utáni akut, súlyos fájdalom, 

-
görcsszerű hasi fájdalom (kólika), 

-
daganatos eredetű fájdalom, 

-
egyéb súlyos akut vagy súlyos krónikus fájdalom, amikor más kezelés nem javasolt, 

-
magas láz, amely nem reagál más beavatkozásra.
Keresse fel kezelőorvosát, ha tünetei 3 napon belül nem enyhülnek, vagy éppen súlyosbodnak.

2.
Tudnivalók az Algopyrin cseppek alkalmazása előtt
Ne szedje az Algopyrin cseppeket, 
· ha allergiás a metamizolra, illetve egyéb pirazolon-származékokra (például izopropil-aminofenazon, propifenazon vagy fenazon), pirazolidinekre (például fenilbutazon vagy oxifenbutazon), vagy a gyógyszer (6. pontban felsorolt) egyéb összetevőjére,
· ha korábban fájdalomcsillapítók alkalmazására asztmaszerű állapotokkal vagy légszomjjal (úgynevezett „fájdalomcsillapító asztmával”), csalánkiütéssel vagy az arc és/vagy az ajkak és a torok nyálkahártyájának duzzanatával reagált, 

· ha Önnél korábban már előfordult, hogy a metamizol vagy egyéb hasonló gyógyszerek, úgynevezett pirazolon-származékok vagy pirazolidin-származékok, a fehérvérsejtek egyik típusának, a granulociták számának jelentős csökkenését okozták.
· ha allergiás reakciója, például súlyos bőrreakciója volt erre a gyógyszerre,
· ha Önnek csontvelőműködési rendellenessége (például daganatellenes kezelést követően) vagy ha a vérsejtjei képződését, vagy azok működését befolyásoló betegsége van
· az alábbi anyagcsere-betegségek esetén:
· úgynevezett „glükóz-6-foszfát-dehidrogenáz enzim hiány”: ritka örökletes rendellenesség, amely a vörösvértestek szétesését okozhatja.

· úgynevezett „akut hepatikus porfíria”: a vörösvértestek festékanyaga, a hemoglobin képződésének ritka rendellenessége, amelyben hasi fájdalommal és/vagy központi idegrendszeri panaszokkal járó úgynevezett „porfíriás rohamok” léphetnek fel,
· a terhesség utolsó három hónapjában.

Figyelmeztetések és óvintézkedések

Az Algopyrin cseppek alkalmazása előtt beszéljen kezelőorvosával vagy gyógyszerészével.

Az Algopyrin nem javallt enyhe fájdalommal és lázzal járó állapotokban.

Ha az alábbi tünetek jelentkeznek az Algopyrin-kezelés során, az Algopyrin alkalmazását azonnal le kell állítani, és haladéktalanul orvoshoz kell fordulni:
Kórosan alacsony fehérvérsejtszám (agranulocitózis): 

Az Algopyrin agranulocitózist okozhat, ami a granulocitáknak nevezett, a fertőzések leküzdésében fontos szerepet játszó fehérvérsejtek kórosan alacsony szintje (lásd 4. pont). Azonnal hagyja abba a metamizol alkalmazását és forduljon orvoshoz, ha a következő tünetek bármelyikét észleli, mivel ezek agranulocitózisra utalhatnak: hidegrázás, láz, torokfájás és fájdalmas sebek a nyálkahártyán az orrban, a szájban, a torokban, a nemi szerveken vagy a végbéltájékon. Kezelőorvosa vérvizsgálatot fog előírni a vérsejtek számának meghatározása céljából.
Ha a metamizolt lázcsillapítás céljából alkalmazza, akkor lehet, hogy a kialakulóban lévő agranulocitózis néhány tünete észrevétlen marad. Hasonlóképpen, ha Ön antibiotikumot is kap, akkor az egyes tüneteket el is fedhet.

Az agranulocitózis az Algopyrin alkalmazása során bármikor kialakulhat, akár röviddel azután is, hogy már abbahagyta a metamizol alkalmazását.

Az agranulocitózis akkor is kialakulhat Önnél, ha korábban a metamizol alkalmazása semmilyen problémát nem okozott.
A fent leírt esetekben kezelőorvosa mindaddig ellenőrizni fogja az Ön vérképét, amíg az értékek nem normalizálódnak.

Ha az alábbi betegségek/zavarok bármelyikében szenved, a kezelés megkezdése előtt tájékoztassa kezelőorvosát, mert fokozott a súlyos allergiás reakciók kockázata:
· ha korábban Önnél asztmaszerű állapot vagy légszomj, csalánkiütés vagy az arc és/vagy a száj és a torok nyálkahártyájának duzzanata jelentkezett fájdalomcsillapítók alkalmazásakor (lásd a „Ne szedje az Algopyrin cseppeket” részt)

· asztma fennállásakor, különösen, ha egyidejűleg az orrmelléküregek gyulladásával (úgynevezett „rinoszinusitisz”) és orrpolipokkal járó krónikus megfázásban szenved.

· krónikus csalánkiütés esetén

· bizonyos színezékekkel (például tartrazin) vagy tartósítószerekkel (például benzoátok) szembeni allergia.

·  alkohol intolerancia (erős arcpír, könnyezés és tüsszögés kis mennyiségű alkohol fogyasztása után is).
Ezekben az esetekben kezelőorvosának szorosan figyelemmel kell kísérnie az Algopyrin-kezelést. Ha a kezelés során bőrelváltozást vagy allergiás reakció egyéb jeleit észleli, azonnal forduljon orvoshoz, aki leállítja a kezelést.
Azoknál a betegeknél, akiknél a metamizolra allergiás reakciók mutatkoznak, különösen nagy a kockázata annak, hogy más fájdalomcsillapítókra, különösen az egyéb pirazolonokat/pirazolidineket tartalmazó fájdalomcsillapítókra hasonló módon reagáljanak (lásd még: „Ne szedje az Algopyrint”).

Az Algopyrin jelentősen csökkentheti a vérnyomást. Ez a reakció adagfüggő lehet, és nagyobb valószínűséggel fordul elő az alábbi esetekben:

· alacsony vagy erősen ingadozó vérnyomás,

· kezdődő keringési elégtelenség (például szívinfarktus után vagy súlyos sérülések esetén),

· kiszáradás (például elégtelen folyadékbevitel miatt),
· magas láz.
Ilyen esetekben kezelőorvosának különösen figyelemmel kell kísérnie a kezelést, és szükség esetén intézkedéseket kell tennie a keringés támogatására.
Ha Ön súlyos koszorúér-betegségben vagy az agyat ellátó erek súlyos szűkületében szenved, kezelőorvosa az Ön keringési funkcióját szorosan ellenőrizni fogja, hogy megelőzze a vérnyomás csökkenését.
Tájékoztassa kezelőorvosát, ha Önnek veseproblémája vagy májproblémája van, mert ez esetben fokozott figyelemmel fogja kísérni a kezelést, és szükség esetén ennek megfelelően módosítja az adagot.
Májproblémák

Májgyulladást jelentettek metamizolt szedő betegeknél. A tünetek a kezelés megkezdése után néhány napon vagy néhány hónapon belül jelentkeztek.

Hagyja abba az Algopyrin szedését, és forduljon orvoshoz, ha májproblémák tüneteit észleli, mint például rosszullét (émelygés vagy hányás), láz, fáradtság, étvágytalanság, sötét vizelet, világos színű széklet, a bőr vagy a szemfehérje besárgulása, viszketés, kiütés vagy fájdalom a has felső részén. Kezelőorvosa ellenőrizni fogja az Ön májműködését.

Ne szedje az Algopyrint, ha korábban metamizolt tartalmazó gyógyszert szedett, és májproblémák léptek fel Önnél.

Az Algopyrin nagyobb adagjainak alkalmazása után a vizelet vöröses színű lehet. Ezt egy metabolit okozza, és ártalmatlan jelenség.
Mint minden fájdalomcsillapítót, az Algopyrint sem szabad hosszú ideig vagy nagy adagban alkalmazni orvosi előírás nélkül. Erős hasi fájdalom esetén nem szabad fájdalomcsillapítót bevenni az orvosi vizsgálat előtt, mert elfedheti a tüneteket, ezzel akadályozva a diagnózist. Ha már bevette a fájdalomcsillapítót, erről tájékoztatni kell a vizsgáló orvost.

Súlyos bőrreakciók

Súlyos bőrreakciókról ( köztük Stevens(Johnson-szindrómáról, toxikus epidermális nekrolízisről, egy bizonyos fehérvérsejtek (eozinofilek) számának emelkedésével és testi tünetekkel járó (DRESS-szindróma) gyógyszerreakcióról ( számoltak be metamizol-kezeléssel kapcsolatban.

Hagyja abba a metamizol alkalmazását, és azonnal forduljon orvoshoz, ha a 4. pontban leírt súlyos bőrreakciók bármelyikét észleli.
Ha korábban voltak súlyos bőrreakciói, soha nem szabad újrakezdenie az Algopyrin-kezelést (lásd 4. pont).
Egyéb gyógyszerek és az Algopyrin cseppek 

Feltétlenül tájékoztassa kezelőorvosát vagy gyógyszerészét a jelenleg vagy nemrégiben alkalmazott, illetve alkalmazni tervezett egyéb gyógyszereiről, különös tekintettel az alábbiakra:
· bupropion, a depresszió kezelésére és a dohányzás abbahagyására szolgáló gyógyszer;
· efavirenz, a HIV/AIDS kezelésére szolgál;
· metadon, kábítószer (úgynevezett opioid) függőség kezelésére szolgál;
· valproát, epilepszia vagy bipoláris zavar kezelésére szolgál;
· takrolimusz, szervátültetett (transzplantált) betegek szervkilökődésének megelőzésére szolgál;
· szertralin, a depresszió kezelésére használt gyógyszer.
Az Algopyrin csökkentheti a ciklosporint tartalmazó gyógyszerek hatását. Egyidejű alkalmazás esetén ezért orvosi ellenőrzés szükséges (a ciklosporin vérszintjének meghatározása).
Metamizollal és metotrexáttal (úgynevezett „reumaellenes szer”) történő egyidejű kezelés esetén főként időseknél fokozott lehet a csontvelőkárosodás vagy vérképző rendszeri károsodás kockázata. Ezért ezt a gyógyszerkombinációt kerülni kell.
A metamizollal és bizonyos véralvadásgátló gyógyszerekkel (acetilszalicilsav) történő egyidejű kezelés csökkentheti a véralvadásgátló hatását. Beszéljen kezelőorvosával, mielőtt egyidejűleg szedné ezeket.
Metamizollal és depresszió kezelésére szolgáló bupropiont tartalmazó gyógyszerekkel történő egyidejű kezelés esetén a metamizol csökkentheti a bupropion koncentrációját a vérben. Beszéljen kezelőorvosával, mielőtt egyidejűleg szedné ezeket.
A metamizol és klórpromazin tartalmú gyógyszerek egyidejű alkalmazása esetén a testhőmérséklet erős csökkenése léphet fel.
A metamizol befolyásolhatja egyes laboratóriumi vizsgálatok eredményeit, (például a kreatinin, trigliceridek, HDL-koleszterin vagy húgysav vérértékeinek meghatározását).

Az Algopyrin cseppek egyidejű bevétele alkohollal

Az Algopyrin-kezelés alatt nem szabad alkoholt fogyasztani, mivel az Algopyrin hatása megváltozik.
Terhesség és szoptatás

Ha Ön terhes vagy szoptat, illetve, ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Terhesség 

A terhesség első három hónapjában (trimeszterében) történő metamizol-alkalmazással kapcsolatos rendelkezésre álló adatok száma korlátozott, de nem mutatnak magzatkárosító hatást. Bizonyos esetekben, ha más kezelési lehetőség nincs, a metamizol egyszeri adagjainak alkalmazása a terhesség első és második trimeszterében elfogadható lehet, a kezelőorvossal vagy gyógyszerésszel történt megbeszélés, és a metamizol-kezelés előnyeinek és kockázatainak gondos mérlegelése után. Általánosságban azonban, a metamizol alkalmazása a terhesség első és második trimeszterében nem ajánlott.

A terhesség harmadik trimeszterében tilos alkalmazni az Algopyrin cseppet, az anyai és a magzati szövődmények fokozott kockázata miatt (vérzések, a magzat egy fontos erének, az úgynevezett Botallo-vezetéknek a korai záródása, ami normál esetben csak a születés után záródik be). 
Szoptatás 

A metamizol bomlástermékei jelentős mennyiségben kiválasztódnak az anyatejbe, így az anyatejjel táplált csecsemőre vonatkozó kockázat nem zárható ki. Ezért, a metamizol ismételt alkalmazását különösen kerülni kell szoptatás alatt. A metamizol egyszeri alkalmazásakor javasolt az anyatej gyűjtése és kidobása az adag alkalmazását követően 48 órán át.

A készítmény hatásai a gépjárművezetéshez és a gépek kezeléséhez szükséges képességekre

Az ajánlott adagolás mellett a koncentrálóképesség és reakcióképesség gyengülése nem ismert.

Azonban elővigyázatosságból, legalább nagyobb adagok alkalmazása esetén, figyelembe kell venni ezen képességek károsodásának lehetőségét, és tartózkodni kell a gépek kezelésétől, a járművezetéstől és más veszéllyel járó tevékenységektől. Ez különösen fontos alkohol egyidejű fogyasztása esetén.

Az Algopyrin cseppek nátriumot, alkoholt (etanolt), eugenolt és limonént tartalmaz

Ez a gyógyszer 34 mg nátriumot (a konyhasó fő összetevője) tartalmaz milliliterenként (20 csepp), ami megfelel a nátrium ajánlott maximális napi bevitel 1,7 %-ának felnőtteknél.
Ez a készítmény 3,2 mg alkoholt (etanolt) tartalmaz milliliterenként. 

A gyógyszer 1 milliliterében található alkoholmennyiség kevesebb mint 1 ml sörnek vagy bornak felel meg. A gyógyszerben található kis mennyiségű alkohol semmilyen észlelhető hatást nem okoz.

Ez a készítmény eugenolt és limonént tartalmazó illatanyagot tartalmaz.
Az eugenol és a limonén allergiás reakciót okozhat.
3.
Hogyan kell alkalmazni az Algopyrin cseppeket ?

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét. 
Az adag a fájdalom vagy a láz súlyosságától, és az Algopyrinre adott egyéni érzékenységtől függ. A fájdalom és a láz csillapításhoz szükséges legkisebb adagot kell választani. 

Amennyiben a tünetek 3 napon belül nem enyhülnek vagy éppen súlyosbodnak, orvoshoz kell fordulni.
Az egyszeri adagok naponta legfeljebb négyszer adhatók, azaz 6-8 óránként ismételhető a bevétel. Az egyértelmű hatás 30-60 perccel a szájon át történő alkalmazás után várható.

Felnőtteknél az ajánlott egyszeri adag 20-40 csepp (500-1000 mg), a maximális napi adag 80-160 csepp (2000-4000 mg metamizol-nátrium-monohidrát).

Alkalmazása gyermekeknél és serdülőknél

Fájdalom kezelésére gyermekek és serdülők esetén 14 éves korig az egyszeri adag legfeljebb 8‑16 mg/ttkg (testtömegkilogramm) Algopyrin cseppek.
Az alábbi táblázat a fájdalom esetére ajánlott egyszeri adagokat és a maximális napi adagokat mutatja, a testtömegtől vagy a kortól függően:
	
	Egyszeri adag
	Maximális napi adag

	testtömeg (kg)
	életkor
	csepp-szám
	mg
	csepp-szám
	mg

	<9
	<12 hónap
	1-5
	25-125
	4-20
	100-500

	9-15
	1-3 év
	3-10
	75-250
	12-40
	300-1000

	16-23
	4-6 év
	5-15
	125-375
	20-60
	500-1500

	24-30
	7-9 év
	8-20
	200-500
	32-80
	800-2000

	31-45
	10-12 év
	10-30
	250-750
	40-120
	1000-3000

	46-53
	13-14 év
	15-35
	375-875
	60-140
	1500-3500

	> 53
	≥ 15 év
	20-40
	500-1000
	80-160
	2000-4000


Láz esetén gyermekeknek 10 mg/testtömegkilogrammos adag általában elegendő:

	
	Egyszeri adag

	testtömeg (kg)
	életkor
	csepp-szám
	mg

	< 9
	< 12 hónap
	1–3
	25–75

	9–15
	1–3 év
	4–6
	100–150

	16–23
	4–6 év
	6–9
	150–225

	24–30
	7–9 év
	10–12
	250–300

	31–45
	10–12 év
	13–18
	325–450

	46–53
	13–14 év
	18–21
	450–525


Idősek, rossz általános egészségi állapotú és vesekárosodásban szenvedő betegek
Időseknél, legyengült betegeknél és vesekárosodásban szenvedő betegeknél az adagot csökkenteni kell, mivel a metamizol bomlástermékeinek kiválasztódása meghosszabbodhat.

Vesekárosodás vagy májkárosodás
Mivel a vesekárosodásban vagy májkárosodásban szenvedő betegeknél a kiválasztás csökkent, a nagy adagok többszöri alkalmazását kerülni kell. Az adag csökkentésére csak rövid távú kezeléseknél nincs szükség. Hosszú távú kezelésre vonatkozóan nem állnak rendelkezésre adatok.
Az alkalmazás módja és időtartama
Szájon át történő alkalmazásra.

Az Algopyrin cseppeket megfelelő mennyiségű (például fél pohár víz) folyadékba csepegtetve kell bevenni.

Használati utasítás: Csavarja le a kupakot. Tartsa az üveget fejjel lefelé. A cseppek rendszeres időközönként képződnek és megszámolhatóak.
Az alkalmazás időtartamát a betegség jellege és súlyossága alapján kezelőorvosa határozza meg.

Hosszabb ideig tartó Algopyrin-kezelés esetén kezelőorvosa rendszeres vérképvizsgálatot fog előírni.

Ha az előírtnál több Algopyrin cseppeket vett be 
Túladagolás esetén az alábbi tüneteket figyelték meg: hányinger, hányás, hasi fájdalom, a veseműködés károsodása/ heveny veseelégtelenség, és – ritkábban – szédülés, aluszékonyság, kóma, görcsrohamok, vérnyomásesés, ami sokkhoz vezethet és szapora szívverés. A fenti tünetek észlelésekor azonnal forduljon orvoshoz.

Ha elfelejtette bevenni az Algopyrin cseppeket

Ne vegyen be kétszeres adagot a kihagyott adag pótlására. Ehelyett folytassa a kezelést a szokásos módon.

Ha idő előtt abbahagyja az az Algopyrin cseppek alkalmazását

Ha a kezelést idő előtt abbahagyja, az eredeti tünetek újra megjelenhetnek.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.
Hagyja abba az Algopyrin cseppek szedését, és azonnal forduljon orvoshoz, ha az alábbi tünetek bármelyikét észleli:

rossz közérzet (hányinger vagy hányás), láz, fáradtság, étvágytalanság, sötét vizelet, világos színű széklet, a bőr vagy a szemfehérje besárgulása, viszketés, kiütés vagy fájdalom a has felső részén. Ezek a tünetek májkárosodás jelei lehetnek. Lásd még a 2. pontot: „Figyelmeztetések és óvintézkedések”.
Egyéb lehetséges mellékhatások

Nem gyakori mellékhatások (100-ból legfeljebb 1 beteget érinthet)

· Vérnyomásesés (nem allergiás, adagfüggő) az alkalmazást követően, ami esetenként súlyos is lehet.

· Még magas lázban szenvedő betegeknél is súlyos vérnyomásesés léphet fel.

· Gyógyszer okozta kiütés.

Ritka mellékhatások (1000-ből legfeljebb 1 beteget érinthet)
· Allergiás (túlérzékenységi) reakciók, gyakran vérnyomáseséssel, szédüléssel, hányingerrel és esetleg légszomjjal.

· Bőrreakciók és nyálkahártya-reakciók (például viszketés, égő érzés, bőrpír, csalánkiütés, duzzanat), légszomj, gyomor-bél rendszeri panaszok; kiterjedt csalánkiütés súlyos duzzanattal, például az arcon, de a garatban és a torokban is (fulladásveszély!), asztmaszerű állapotok, szív-ritmuszavarok és vérnyomásesés vagy -emelkedés.

· Az úgynevezett „fájdalomcsillapító asztmában” szenvedő betegeknél (lásd „Ne szedje az Algopyrin cseppeket”) az allergiás reakciói jellemzően asztmás rohamok formájában jelentkeznek.

· Gyulladásos bőrelváltozások (beleértve a bőrpírt, a hólyagosodást).
Nagyon ritka mellékhatások (10 000-ből legfeljebb 1 beteget érinthet):

· Keringési sokk.

· Úgynevezett „fájdalomcsillapító asztma” (fájdalomcsillapítók által kiváltott asztmaszerű rohamok) (lásd „Ne szedje az Algopyrin cseppeket”).

· Akut vesekárosodás, veseelégtelenség: fehérjék kiválasztása a vizelettel, a vizelettermelés csökkenése vagy hiánya; heveny vesegyulladás.
Nem ismert gyakoriságú mellékhatások (a gyakoriság a rendelkezésre álló adatokból nem állapítható meg):

· A vérképző csontvelő csökkenése következtében fellépő vérszegénység az összes vérsejt számának súlyos csökkenésével együtt gyengeséghez, fertőzésekre és zúzódásokra való fokozott fogékonysághoz vezethet.

· Bizonyos fehérvérsejtek számának erős csökkenése, fertőzésekre való hajlam, láz. Az agranulocitózis magas lázban, hidegrázásban, torokfájásban, nyelési nehézségben és gyulladásban nyilvánul meg a szájban, az orrban, a torokban, valamint a nemi szervek vagy a végbél környéki területen. Antibiotikumot kapó betegeknél azonban ezek a jelek minimálisak lehetnek. A nyirokcsomó vagy a lép duzzanata minimális vagy hiányzik. A vér ülepedése nagymértékben felgyorsul, bizonyos fehérvérsejtek (granulociták) száma jelentősen csökken vagy teljesen hiányoznak. Az egyéb vérkomponensek (például a vörösvértestek, festékanyaguk, a hemoglobin és a vérlemezkék) mennyisége többnyire normális.
· Az összes fehérvérsejt számának csökkenése.

· A vérlemezkék számának súlyos csökkenése, ami növeli a vérzés és a véraláfutások kockázatát.

· Allergiás eredetű szívbetegség (Kounis-szindróma).

· Allergiás (túlérzékenységi) reakciók, amelyeket gyakran súlyos vérnyomásesés, duzzanat, keringési elégtelenség, eszméletvesztés kísér.

· Asztmás rohamok.

· Súlyos bőrbetegség az általános állapot zavarával, fájdalmas hólyagosodás a bőrön, különösen a szájban, a szemekben és a nemi szervek területén; a bőr hólyagos leválása.

· Emésztőrendszeri vérzés.

· Májgyulladás, a bőr vagy a szemfehérje besárgulása, a májenzimek vérszintjének emelkedése.

· Súlyos bőrreakciók:
Hagyja abba a metamizol alkalmazását, és azonnal forduljon orvoshoz, ha az alábbi súlyos mellékhatások bármelyikét észleli:

· Vöröses, nem kiemelkedő, céltábla szerű vagy kör alakú foltok a törzsön, gyakran központi hólyagokkal, hámló bőrrel, fekélyekkel a szájban, torokban, orrban, nemi szerveken és szemekben. Ezeket a súlyos kiütéseket láz és influenzaszerű tünetek előzhetik meg (Stevens(Johnson-szindróma, toxikus epidermális nekrolízis).

· Kiterjedt bőrkiütések, magas testhőmérséklet és megnagyobbodott nyirokcsomók (DRESS-szindróma vagy gyógyszer-túlérzékenységi szindróma).
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell az Algopyrin cseppeket tárolni?

A gyógyszer gyermekektől elzárva tartandó!

Legfeljebb 25 °C-on tárolandó.

A fénytől való védelem érdekében az eredeti csomagolásban tárolandó.
Nem fagyasztható!

Felbontás után az Algopyrin cseppek 6 hónapig tartható el.
A dobozon és a címkén feltüntetett lejárati idő (Felh.) után ne szedje ezt a gyógyszert. A lejárati idő az adott hónap utolsó napjára vonatkozik.
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb infomációk
Mit tartalmaz az Algopyrin 500 mg/ml belsőleges oldatos cseppek?

A készítmény hatóanyaga a metamizol-nátrium-monohidrát.

· 500 mg metamizol-nátrium-monohidrátot tartalmaz milliterenként (kb. 20 cseppben).
· 25 mg metamizol-nátrium-monohidrátot tartalmaz cseppenként.

Egyéb összetevők: szacharin-nátrium-dihidrát, nátrium-dihidrogén-foszfát-dihidrát, dinátrium-hidrogén-foszfát-dodekahidrát, fele-fele keserű esszencia (alkoholt, eugenolt és limonént tartalmaz), tisztított víz.
Milyen a készítmény külleme és mit tartalmaz a csomagolás?

Tiszta, sárga színű oldat, jellegzetesen aromás illattal és ízzel.
20 ml vagy 50 ml oldat sárga színű, LDPE cseppentőfeltéttel ellátott barna színű, III-as típusú üvegben, amely átlátszó polietilén vagy polipropilén belső és fehér polipropilén külső részből álló gyermekbiztos, garanciazáras csavaros kupakkal van lezárva.
Forgalomba hozatali engedély jogosultja

Opella Healthcare Commercial Kft.

1139 Budapest, 
Fiastyúk utca 4-8. F.ép.4.em.
Magyarország

Gyártó

Nattermann & Cie. GmbH, 

Nattermannallee 1, 

50829 Köln, 
Németország
OGYI-T-07845/06
1×20 ml
barna színű, III-as típusú üvegben, LDPE cseppentőfeltéttel
OGYI-T-07845/07
1×50 ml
barna színű, III-as típusú üvegben, LDPE cseppentőfeltéttel
A betegtájékoztató legutóbbi felülvizsgálatának dátuma: 2026. április.

